b'\n_START_ARTICLE_\nPalatul Regal din Bucure\xc8\x99ti\n_START_SECTION_\nVechiul Palat Regal\n_START_PARAGRAPH_\nPe locul actualului Palat Regal s-a ridicat, \xc3\xaencep\xc3\xa2nd cu anul 1812, Casa Golescu._NEWLINE_Casa Golescu a fost ridicat\xc4\x83 \xc3\xaentre anii 1812 \xc8\x99i 1815, \xc3\xaen stil neoclasic, cu un etaj \xc8\x99i avea 25 de od\xc4\x83i, un num\xc4\x83r impresionant pentru o locuin\xc8\x9b\xc4\x83 \xc3\xaen Bucure\xc8\x99tii acelei epoci._NEWLINE_\xc3\x8en 1837, casa somptuoas\xc4\x83 a stolnicului Dinicu Golescu devine Curtea Domneasc\xc4\x83 a lui Alexandru Ghica Vod\xc4\x83._NEWLINE_Din 1859 p\xc3\xa2n\xc4\x83 \xc3\xaen 1866 aici a locuit domnitorul Principatelor Unite, Alexandru Ioan Cuza. Din 10 mai 1866 casa devine locuin\xc8\x9ba domnitorului Carol I._NEWLINE_Dup\xc4\x83 incendiul petrecut \xc3\xaen noaptea de 7/8 decembrie 1926, care a distrus corpul central, devine necesar\xc4\x83 repararea cl\xc4\x83dirii. \xc3\x8en 1927, Regele Ferdinand decide repararea Palatului, iar lucr\xc4\x83rile sunt \xc3\xaencredin\xc8\x9bate arhitectului ceh Karel L\xc3\xadman, arhitect al Casei Regale._NEWLINE_\xc3\x8en 1935\xe2\x80\x931936 vechiul Palat este complet demolat.\n_START_SECTION_\nPalatul Regal nou (1937)\n_START_PARAGRAPH_\nPalatul nou, cel actual, a fost construit dup\xc4\x83 planurile arhitectului Nicolae Nenciulescu \xc8\x99i terminat \xc3\xaen anul 1937. Sub domnia Regelui Carol al II-lea, planurile generale ale cl\xc4\x83dirii \xc8\x99i decorarea s-au f\xc4\x83cut prin efortul direct al Reginei Maria a Rom\xc3\xa2niei, care a condus \xc3\xaendeaproape echipa de arhitec\xc8\x9bi \xc8\x99i constructori._NEWLINE_La 6 septembrie 1940, dup\xc4\x83 abdicarea Regelui Carol al II-lea, \xc3\xaen Sala Tronului a avut loc ceremonia de depunere a jur\xc4\x83m\xc3\xa2ntului de c\xc4\x83tre Majestatea Sa Regele Mihai, \xc3\xaen prezen\xc8\x9ba generalului Ion Antonescu, a patriarhului Nicodim Munteanu \xc8\x99i a pre\xc8\x99edintelui Cur\xc8\x9bii de Casa\xc8\x9bie, Dimitrie Lupu._NEWLINE_\xc3\x8en timpul celui de-al Doilea R\xc4\x83zboi Mondial, s-a pl\xc4\x83nuit \xc8\x99i o refacere complet\xc4\x83 a Pie\xc8\x9bei Palatului, pentru a pune \xc3\xaen valoarea cl\xc4\x83direa Palatului, \xc3\xaens\xc4\x83 acest proiect nu s-a mai materializat. _NEWLINE_La 24 august 1944, a doua zi dup\xc4\x83 ce Regele Mihai \xc8\x99i colaboratorii s\xc4\x83i au \xc3\xaenl\xc4\x83turat brusc de la putere guvernul condus de Mare\xc8\x99alul Ion Antonescu, Palatul a fost grav avariat de bombardamentul Luftwaffe, survenit ca represalii. Cl\xc4\x83direa a devenit nelocuibil\xc4\x83, iar vila aflat\xc4\x83 \xc3\xaen spatele Palatului, Casa Nou\xc4\x83 (care era, de fapt, locuin\xc8\x9ba Familiei Regale) a fost distrus\xc4\x83 \xc3\xaen \xc3\xaentregime. Pentru c\xc4\x83 cealalt\xc4\x83 re\xc8\x99edin\xc8\x9b\xc4\x83 regal\xc4\x83 din Bucure\xc8\x99ti, Palatul Cotroceni fusese, \xc8\x99i ea, grav avariat\xc4\x83 de un cutremurul din noiembrie 1940, Regele a fost silit s\xc4\x83 cear\xc4\x83 m\xc4\x83tu\xc8\x99ii sale, Principesa Elisabeta, permisiunea de a folosi casa ei (\xe2\x80\x9evila din Kiseleff\xe2\x80\x9d, cunoscut\xc4\x83 azi ca Palatul Elisabeta, de\xc8\x99i nu a fost destinat\xc4\x83 niciodat\xc4\x83 activit\xc4\x83\xc8\x9bilor oficiale), at\xc3\xa2t pentru activitatea Cur\xc8\x9bii, c\xc3\xa2t \xc8\x99i pentru locuit._NEWLINE_La 19 iulie 1945 a avut loc \xc3\xaen Sala Tronului o ceremonie prin care Regelui Mihai i-a fost \xc3\xaenm\xc3\xa2nat Ordinul Victoriei (\xe2\x80\x9ePobeda\xe2\x80\x9d), cea mai \xc3\xaenalt\xc4\x83 decora\xc8\x9bie militar\xc4\x83 sovietic\xc4\x83. \xc3\x8en acest scop, au fost reparate \xc3\xaen grab\xc4\x83 Sala Tronului \xc8\x99i c\xc3\xa2teva alte \xc3\xaenc\xc4\x83peri._NEWLINE_Dup\xc4\x83 alungarea Regelui \xc8\x99i instalarea complet\xc4\x83 a comunismului, \xc3\xaen urma loviturii de stat de la 30 decembrie 1947, cl\xc4\x83direa Palatului a fost reparat\xc4\x83, elementele arhitecturale care aminteau de monarhie fiind \xc3\xaenl\xc4\x83turate sau ascunse._NEWLINE_\xc3\x8encep\xc3\xa2nd cu anul 1953, o parte din Palat a ad\xc4\x83postit Muzeul de Art\xc4\x83 al Rom\xc3\xa2niei (destina\xc8\x9bie care se men\xc8\x9binut p\xc3\xa2n\xc4\x83 \xc3\xaen prezent - \xc3\xaenc\xc4\x83perile \xc8\x99i suprafe\xc8\x9bele au variat \xc3\xaen timp). _NEWLINE_\xc3\x8en 1965, \xc3\xaen Palat a fost depus cadavrul dictatorului Gheorghe Gheorghiu-Dej, pentru ca mul\xc8\x9bimile s\xc4\x83 \xc3\xaei aduc\xc4\x83 un ultim omagiu._NEWLINE_\xc3\x8en timpul dictaturii lui Nicolae Ceau\xc8\x99escu, Sala Tronului era cunoscut\xc4\x83 ca \xe2\x80\x9eSala Consiliului de Stat a Republicii Socialiste Rom\xc3\xa2nia\xe2\x80\x9d, fiind folosit\xc4\x83 pentru unele evenimente oficiale ale regimului comunist. _NEWLINE_Tot \xc3\xaencep\xc3\xa2nd din perioada comunist\xc4\x83, sala de spectacole din interiorul Palatului (\xe2\x80\x9eSala Mic\xc4\x83 a Palatului\xe2\x80\x9d) a fost deschis\xc4\x83 publicului, ca cinematograf._NEWLINE_\xc3\x8en timpul Revolu\xc8\x9biei din 1989, Palatul a fost incendiat, fiind puse \xc3\xaen grav pericol operele de art\xc4\x83 g\xc4\x83zduite \xc3\xaen cl\xc4\x83dire._NEWLINE_Dup\xc4\x83 Revolu\xc8\x9bie, Palatul a fost restaurat, \xc3\xaen diverse etape. Dup\xc4\x83 anul 2000, unele spa\xc8\x9bii largi, de factur\xc4\x83 istoric\xc4\x83, au fost folosite pentru organizarea de evenimente mondene private (nun\xc8\x9bi sau evenimente de firm\xc4\x83)._NEWLINE_\xc3\x8en prezent, cl\xc4\x83direa continu\xc4\x83 s\xc4\x83 ad\xc4\x83posteasc\xc4\x83 Muzeul Na\xc8\x9bional de Art\xc4\x83 al Rom\xc3\xa2niei \xc8\x99i sala de concerte \xe2\x80\x9eAuditorium\xe2\x80\x9d.\n_START_SECTION_\nExteriorul cl\xc4\x83dirii, fa\xc8\x9badele \xc8\x99i curtea\n_START_PARAGRAPH_\nFa\xc8\x9bada principal\xc4\x83 a corpului central al Palatului are dou\xc4\x83 intr\xc4\x83ri: intrarea dinspre sud era folosit\xc4\x83 de Rege \xc8\x99i oaspe\xc8\x9bii s\xc4\x83i, iar cea dinspre nord era destinat\xc4\x83 demnitarilor._NEWLINE_Dpdv arhitectural, prezen\xc8\x9ba coloanei din mijloc de pe fa\xc8\x9bada corpului central, este neobi\xc8\x99nuit\xc4\x83 (tradi\xc8\x9bional, re\xc8\x99edin\xc8\x9bele regale ofer\xc4\x83 un spa\xc8\x9biu larg chiar \xc3\xaen centrul fa\xc8\x9badei, balconul unde Familia Regal\xc4\x83 apare, la evenimente, \xc3\xaen fa\xc8\x9ba publicului). Conform m\xc4\x83rturiilor unor arhitec\xc8\x9bi care au studiat proiectul, coloana central\xc4\x83 a Palatului Regal din Bucure\xc8\x99ti este menit\xc4\x83 s\xc4\x83 simbolizeze Monarhia rom\xc3\xa2n\xc4\x83, ca punct unificator al \xc3\xaentregii na\xc8\x9biuni, precum \xc8\x99i stabilitatea Statului._NEWLINE_Pe acoperi\xc8\x99ul Palatului se afl\xc4\x83 un mare catarg pentru drapele. Conform uzan\xc8\x9belor de protocol regal, \xc3\xaen organizarea monarhic\xc4\x83, pe acest catarg trebuie arborat, \xc3\xaen fiecare moment, pavilionul personal al Regelui, atunci c\xc3\xa2nd Suveranul se afl\xc4\x83 \xc3\xaen re\xc8\x99edin\xc8\x9b\xc4\x83 (sau cel al membrului Familiei Regale cu rangul cel mai \xc3\xaenalt care este prezent, \xc3\xaen ordinea de prec\xc4\x83dere). Pavilionul este imediat cobor\xc3\xa2t atunci c\xc3\xa2nd Regele p\xc4\x83r\xc4\x83se\xc8\x99te re\xc8\x99edin\xc8\x9ba. Dac\xc4\x83 nici un membru al Familiei Regale nu se afl\xc4\x83 \xc3\xaen Palat, pe catarg flutur\xc4\x83 drapelul na\xc8\x9bional al Rom\xc3\xa2niei, steagul tricolor av\xc3\xa2nd \xc3\xaen centru Stema Regal\xc4\x83, varianta mare.'